Nuyá̱ Jesus ju̱na unuiniamiayi “Áishmaṉ jimiará uchin takakuyi.
Tura pátatka uchi ni aparí̱n chicharuk ‘Apawá,
surustiniaitmena nu yamái surusta.’
Tutai ni aparí̱ ni kuítri̱n jímiapetek nakak uchirí̱n akantsam súsarmai.
Ishichik tsawant naṉkaamasai̱ pátatka uchi ni warirí̱n irur jukí̱ jeachat chíkich nuṉkanam wemai.
Nui̱sha náṉkamas yajauchin túrak kuítri̱n ashí amukmai.
Ni kuitri̱ ashí amuuka ai̱ṉ nu nuṉkanam ti tsuka amai.
Nisha núnisaṉ tsukaja̱i̱ wáittian juárkimiai.
Túmak takatan e̱a̱ktajtsa nu nuṉkanmaya̱ apachí̱i̱n werimiai.
Nu áishmaṉsha kuchi waitrukta tusa akupkámai.
Uchi ti tsukamak kuchi ukatramun nisha yuátajtsa ti wakerimiai.
Túrasha peṉké súcharmai.
Tumá pujus nuiṉkia enentáimpramai.
‘Winia aparu takarin tí peṉkeran yurumáiniawai.
Tura wikia ju̱i̱ tsukarui̱ wáitiajai.
Wats,
aparuí̱ waketkitjiai.
Tura aparun chicharkun “Apawá Yúsja̱i̱sha tura ámiji̱a̱i̱sha yajauchin túrajai,
titiajai.
Tuma asan yamaikia ame uchiram áchamniaitjiai.
Ame takarniúrmea ántsanak átaj tusan wakerajai” titiajai’ tu enentáimsamai.
Tura wajaki̱ ni aparí̱i̱n waketkimiai” tímiayi.
“Tura ni aparí̱sha jeachat winian wainiak waitnentramai.
Aparí̱ tsékeṉki̱ iṉkiuṉ miniakak mukunamai.
Nuiṉkia uchirí̱sha chichaak ‘Apawá,
Yúsja̱i̱sha ámiji̱a̱i̱sha yajauchin túrajai.
Tuma asan ame uchiram áchamniaitjiai’ timiai.
Túrasha ni aparí̱ṉkia ni takarniúri̱n chicharuk ‘Ti peṉker pushí itiarum áentsratarum.
Tura uwejnum aweetaisha aweemtikiatarum.
Tura sapatcha aweemtikiatarum.
Túrarum waaka yamatskam nuéram ana nu mátarum.
Námper nájankur shiir enentáimsar yurumámi.
Warí,
ju̱ winia uchir jakaapitia tu enentáimsamjai.
Túrasha iwiaakui.
Meṉkakama nuna wainkiajai’ tímiayi.
Nuiṉkia ti warasarmai.
Tumai̱ iwiá̱i̱ úchikia takatnum pujumai.
Tura wáketuk je̱á̱ nuntumas jantsemáiniak túntuiyamun antukmai.
Nuiṉkia yaintri̱ matsatun chikichkiniak untsuk ‘¿Warimpiait?’
timiai.
Tura yaintri̱ chichaak ‘Ame yátsum tayi.
Túramtai ame apa waaka yamatskam nuéram maatai tawai ame yátsum péṉker tau asamtai’ timiai.
Tura iwiá̱i̱ uchi kajek waya̱tniun nakitramai.
Tuma asamtai ni aparí̱ jiintiuki̱ ‘waya̱ta’ timiai.
Tura uchisha aparí̱n chicharuk ‘Wisha ámin umirkun untsurí uwí ame takatrumin túraitjiai.
Nu nékame.
Túrasha winia amikruja̱i̱ námper najanatin chípiuksha peṉké surichuitme.
Tura ju̱ ame uchiram nuwa̱ja̱i̱ yajauchin túrak ame kuítrumin wasurkania nu támatai waaka nuéram máchumek’ timiai.
Takui̱ aparí̱ chicharuk ‘Uchiru,
ámeka wiji̱a̱i̱ tuke pujame.
Tura wi takakjana nusha ashí áminiuiti.
Tura ame yátsum jákaiti tu enentáimsamiaj nu iwiaakuiti.
Meṉkaka nu yamaikia wainkiaji.
Tuma asamtai námper najanar waraschatniukaitiajⁱ timiai’ ” tímiayi.